Foto’s: Vakansieoord in die slag toe veldbrand verspreiVerkeer moes by die Virginia-kruising op die N1 herlei word. (Foto: Verskaf) Die Aldam‑vakansieoord en ‑natuurreservaat in die Vrystaat is Saterdag ontruim en verskeie wooneenhede erg beskadig, nadat ŉ veldbrand in die sentrale dele van die Vrystaat hierheen versprei het. Volgens Boet Wessels, ŉ boer in die omgewing, het die brand Vrydagmiddag langs ŉ grondpad in die omgewing van Virginia ontstaan en vinnig verder versprei. “Boere het van heinde en verre gekom om die brand te help blus. Van so ver as Kroonstad, Steynsrus en Wesselsbron,” sê Wessels. Danksy dié spanpoging is die brand grotendeels Vrydagnag in bedwang gebring, maar het weens erge winde Saterdag weer opgevlam, oor die N1 gespring en na die reservaat versprei. Teen Sondagoggend was die brand grotendeels geblus. Volgens ŉ plasing op die Facebookblad Paramedics, SAPS and Firefighters South Africa, is groot dele van die oord, asook chalets, in die brand verwoes. ŉ Brandbestryder en nog ŉ persoon is glo beseer en na hospitale in Welkom en Kroonstad gehaas, maar Wessels sê hy dra nie kennis van iemand wat ernstige brandwonde opgedoen het nie. Jan de Villiers, bestuurder by die vereniging vir brandbeskerming in die Vrystaat, sê die vakansieoord is Saterdag ontruim en 13 000 hektaar se plaasgrond het gebrand. Verkeer moes ook van die N1-kruising na Virginia herlei word. Wessels sê die presiese omvang van die skade moet nog bepaal word.